夜觀秦蜀地圖
作者：陸游
朝代：宋

paragraphs: 往者行省臨秦中，我亦急服叨從戎。
散關摩雲俯賊壘，清渭如带陳軍容。
高旌縹緲嚴玉帳，畫角悲壯傳霜風。
咸陽不勞三日到，幽州正可一炬空。
意氣已無雞鹿塞，單于合入蒲萄宮。
燈前此圖忽到眼，白首流落悲塗窮。
吾皇英武同世祖，諸將行策雲臺功。
孤臣昧死欲自薦，君門萬里無由通。
正令選壯不爲用，筆墨尚可輸微忠。
何當勒銘紀北伐，更擬草奏祈東封。